2016年，蘇韻姿到香港參選香港小姐競選，攞到殿軍名次，留喺香港發展，入讀無綫電視嘅2016年演藝進修班，2017年開始幫無綫電視拍電視劇，頭一套作品係處境劇《愛·回家之開心速遞》入面做第三女主角熊心如，戲份幾重。同年3月蘇韻姿因為右頸生良性腫瘤，要請假做手術割咗佢，留低少少疤痕。劇入面熊心如係個乖乖女高材生，但偶然都會有比較性感嘅演出，譬如試過著護士cosplay衫，又試過喺沙灘著三點式游水衫，都引起觀眾嘅留意。